
Bă 
Rugăciunile începătoare 


În numele Tatălui, şi al Fiului şi al Sfântului Duh. Amin. 


Slavă Ţie, Dumnezeul nostru, Slavă Ţie ! 
Slavă Ţie, Dumnezeul nostru, Slavă Ţie ! 
Slavă Ţie, Dumnezeul nostru, Slavă Ţie ! 


Împărate ceresc, Mângâietorule, Duhul Adevărului, care pretutindenea eşti, şi 
toate le implineşti, Vistierul bunătăţilor şi Dătătorule de viaţă, vino şi te 
sălăşluieşte întru noi, şi ne curăţeşte pe noi de toată intinăciunea, şi mântuieşte, 
Bunule, sufletele noastre. 


Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 


Slavă Tatălui şi Fiului şi Sfântului Duh. Și acum şi pururea şi în vecii vecilor. 
Amin. 


Preasfântă Treime, miluieşte-ne pe noi; 

Doamne, curăţeşte păcatele noastre; 

Stăpâne, iartă fărădelegile noastre; 

Sfinte, cercetează şi vindecă neputinţele noastre, pentru numele Tău. 


Doamne, miluieşte ! 
Doamne, miluieşte ! 
Doamne, miluieşte ! 


Slavă Tatălui şi Fiului şi Sfântului Duh. Și acum şi pururea şi în vecii vecilor. 
Amin. 


Tatăl nostru, care eşti în ceruri, Sfinţească-se numele Tău, vie împărăţia Ta, 
facă-se voia Ta precum în cer aşa şi pe pământ. Pâinea noastră cea spre fiinţă 
dă-ne-o nouă astăzi. Și ne iartă nouă greşalele noastre, precum şi noi iertăm 
greşiţilor noştri. Şi nu ne duce pe noi în ispită, ci ne izbăveşte de cel rău. Că a Ta 

este Împărăţia şi puterea şi slava, a Tatălui şi a Fiului şi a Sfântului Duh, acum 
şi pururea şi în vecii vecilor. Amin. 


Miluieşte-ne pe noi, Doamne, miluieşte-ne pe noi, că nepricepându-ne de nici un 
răspuns, această rugăciune aducem ie, ca unui Stăpân, noi, păcătoşii robii Tăi, 
miluieşte-ne pe noi. 


Slavă Tatălui şi Fiului şi Sfântului Duh. 


Doamne, miluieşte-ne pe noi, că întru Tine am nădăjduit; nu Te mânia pe noi 
foarte, nici pomeni fărădelegile noastre, ci caută şi acum ca un Milostiv şi ne 
izbăveşte pe noi de vrăjmaşii noştri, că Tu eşti Dumnezeul nostru şi noi Suntem 
poporul Tău, toţi lucrul mâinilor Tale şi numele Tău chemăm. 


Şi acum şi pururea şi în vecii vecilor. Amin. 


Uşa milostivirii deschide-o nouă,binecuvântată Născătoare de Dumnezeu, ca să 
nu pierim cei ce nădăjduim întru tine, ci să ne mântuim prin tine din nevoi, că tu 
eşti mântuirea neamului creştinesc. 


Cred Într-Unul Dumnezeu, Tatăl Atoţiitorul, Făcătorul cerului şi al pămân- 
tului, al tuturor celor văzute şi nevăzute. 

Și întru Unul Domn lisus Hristos, Fiul lui Dumnezeu, Unul-Născut, care din 
Tatăl S-a născut, mai înainte de toţi vecii. Lumină din Lumină, Dumnezeu 
adevărat din Dumnezeu adevărat, Născut, nu făcut, Cel de o fiinţă cu Tatăl, prin 
care toate s-au făcut. 

Care pentru noi oamenii şi pentru a noastră mântuire.S-a pogorât din ceruri Și 
S-a întrupat de la Duhul Sfânt şi din Maria Fecioara Și S-a făcut om. 

Şi S-a răstignit pentru noi în zilele lui Pilat din Pont, Și a pătimit şi S-a îngropat. 
Şi a înviat a treia zi după Scripturi . 

Şi S-a suit la ceruri şi Şade de-a dreapta Tatălui. Şi iarăşi va să vină cu slavă, să 
judece viii şi morţii, A cărui Împărăţie nu va avea Sfârşit. 

Şi întru Duhul Sfânt, Domnul de viaţă Făcătorul, care din Tatăl purcede, 

Cela ce împreună cu Tatăl şi cu Fiul este închinat şi Slăvit, care a grăit prin 
prooroci. 

Întru-una Sfântă Sobornicească şi apostolească Biserică, 

Mărturisesc un botez întru iertarea păcatelor, 

Aştept învierea morților şi viaţa veacului ce va să fie. Amin ! 

Troparul Sfintelor cuvioase Olimpiada şi Eupraxia, glasul al 2-lea: Doririi celei 
adevărate logodindu-vă, iubitoarelor de Hristos, şi de împreunarea logodnicului 
muritor lepădându-vă, cu nevoinţe de fapte bune aţi crescut şi la înălțimea nestri- 
căciunii aţi alergat, femei frumoase la suflet şi mult bogate, stâlpii şi îndreptarea 
pustnicilor. Pentru aceasta, rugaţi-vă neîncetat pentru noi, care cu dragoste prăz- 
nuim pomenirea voastră. 


&&& 
Condacul 1 
Toată limba să se mişte către lauda fecioarelor şi tot graiul omenesc cântări să 
alcătuiască celor ce din tinereţe luându-și crucea pe umeri, către Hristos au alergat 
şi poruncile Lui cu osârdie le-au urmat, şi toată bogăţia pământească defăimând-o 
au căutat numai pe cea cerească, iar noi cântându-le strigăm: Aliluia! 


Icosul 1 

Îngereştile cete din cer s-au bucurat văzându-te împodobită cu fecioria, prea înţe- 
leaptă Eupraxia, iar noi oamenii pe pământ minunându-ne de bunul neam al sufle- 
tului tău, cântăm ţie unele ca acestea: 

Bucură-te, Eupraxia cea frumoasă şi de neam împărătesc; 

Bucură-te, că pruncă în vârstă de cinci ani, după lege te-ai logodit; 

Bucură-te, că dulceaţa logodnicului tău nu o ai cunoscut; 

Bucură-te că tatăl şi mama ta, după naşterea ta în curăţie au petrecut; 

Bucură-te, că Hristos pentru El logodnică te-a primit; 

Bucură-te, că hora fecioarelor s-a bucurat de logodirea ta cu Hristos; 

Bucură-te, că mulţimea diavolilor s-a biruit de a ta multă postire; 

Bucură-te, că prin drumul smereniei înspre Hristos ai călătorit; 

Bucură-te, că prin multă nevoinţă pe satana l-ai biruit; 

Bucură-te, că acum dănţuieșşti cu înţeleptele fecioare în hora lor cerească; 
Bucură-te, că în ceruri cu desfătarea celor negrăite te veseleşti; 

Bucură-te, Eupraxia, mireasa lui Hristos cea prea înţeleaptă! 


Condacul 2 

Văzându-se pe sine Sfânta fecioară Eupraxia în Mănăstirea cea din Tebaida Egip- 
tului în care se nevoiau o sută treizeci de monahii pustnicindu-se, te-ai umplut de 
râvnă a fi şi tu următoare vieţii lor şi fiind în vârstă de numai şapte ani, ai început a 
cânta lui Dumnezeu: Aliluia! 


Icosul 2 

Întelegerea cea nepricepută a dumnezeieştii iconomii, pe cât este cu putinţă firii 
omeneşti, cunoscând-o sfântă fecioară, prea cuvioasă Olimpiada, a primit legiuita 
logodire cu fiul lui Nevredie eparhul, dar acelui logodnic firul vieţii rupându-se şi 
murind, fecioară neispitită de el rămânând, după vrednicie cu datorie o cinstim cu 
laude ca acestea: 

Bucură-te, stea a Țarigradului care ai răsărit din părinţi slăviţi şi de neam mare; 
Bucură-te, fiica lui Anisie, senatorul şi a Olimpiadei, fiice; 

Bucură-te, că după moartea părinţilor tăi, ai rămas moştenitoarea multei bogății; 
Bucură-te, că din această bogăţie pe mulţi săraci ai ajutat; 

Bucură-te, că din economia ta Bisericile ca pe nişte mirese ale lui Hristos le-ai 
împodobit; 

Bucură-te, că din aceleaşi bogății, mănăstirile mult le-ai ajutat; 

Bucură-te, că văduvelor şi sărmanilor mult ai fost folositoare; 

Bucură-te, că pustnicilor şi vieţuitorilor din pustie, tu le-ai fost hrănitoare; 
Bucură-te, cercetarea bolnavilor şi ocrotirea străinilor; 

Bucură-te miluitoarea temniţelor şi mângâierea scârbiților; 

Bucură-te, a surghiuniţilor miluitoare; 

Bucură-te, a multor ţări darnică şi îndurătoare; 

Bucura-te, Olimpiada, mireasa lui Hristos cea prea frumoasă! 


Condacul 3 

Putere de sus din harul şi dăruirea Sfântului Duh, primind fecioară Olimpiada, te-ai 
împotrivit voinţei marelui împărat Teodosie şi chiar şi silită fiind de către el, pentru 
frumuseţea şi înțelepciunea ta, a te logodi cu rudenia sa Elpidie, tu nicidecum nu ai 
vrut a te învoi la aceasta, ci ai ales în feciorie a cânta lui Dumnezeu: Aliluia! 


Icosul 3 

Având fecioară inima plină de darul Sfântului Duh când te-a întrebat egumena 
Teodula: "Doamna mea, Eupraxia, iubeşti pe surorile acestea?", atunci tu cu multă 
evlavie şi cu bucurie ai răspuns: Da, doamnă, vă iubesc pe voi, iar egumena repe- 
tându-ţi întrebarea a doua şi a treia oară precum Hristos, Sfântului apostol Petru, 
tu, nu ca o pruncă, ci ca o înţeleaptă ai zis: „Eu vă iubesc pe voi şi pe Hristos”. 
Deci, minunându-se de înţelepciunea ta şi a răspunsului ce ai dat, noi toţi cântăm 
ție aşa: 

Bucură-te, mieluşeaua cea cuvântătoare, care ai mers în urma păstorului; 
Bucură-te, porumbiţa fără răutate, care ai zburat din satul logodnicului; 

Bucură-te, pruncă care deşi n-ai împlinit bine şapte anişori eşti bine răspunzătoare; 
Bucură-te, fiică a mamei cea mult credincioasă şi mult îndurătoare; 

Bucură-te, grabnică alergătoare către icoana Mântuitorului Hristos care de egume- 
nă ţi-a fost arătată; 

Bucură-te, bună lucrătoare a poruncilor Aceluia către care ai mers şi L-ai sărutat; 
Bucură-te, neîndoită credinţă, dragoste şi nădejde a maicii tale; 

Bucură-te, ascultarea, răbdarea şi smerenia nebiruită a monahiilor; 

Bucură-te, aprigă luptătoare a patimilor şi a înfrânărilor trupeşti; 

Bucură-te, icoana faptelor bune sufleteşti; 

Bucură-te, împodobirea fecioriei; 

Bucură-te, slava şi lauda cetelor monahiceşti; 

Bucură-te, Eupraxia, mireasa lui Hristos cea prea înţeleaptă! 


Condacul 4 
Vifor de gânduri pline de neghină având în mintea sa Ghermana, s-a umplut de 
zavistie asupra ta şi a sufletului tău şi cu multe defăimări te ocăra, dar înțelegând 
egumena Teodula, s-a sârguit a tămădui prin rugăciune boala ei sufletească şi le- 
proasă, iar dimpreună cu tine, fecioară Eupraxia, mângâindu-se de Duhul Sfânt, a 
zis: Aliluia! 


Icosul 4 

Auzind de fecioara Olimpiada marele împărat Teodosie, tatăl lui Arcadie şi a lui 
Onorie de frumuseţea şi de înţelepciunea ta, a trimis la tine de multe ori pentru a te 
ruga să te însoţeşti cu rudenia sa. Însă tu, nicidecum n-ai voit şi, deşi te-a ameninţat 
cu multe îngroziri împărăteşti, tu ca un turn neclintit ai rămas şi ai alergat la dra- 
gostea lui Hristos, Mirele tău cel ceresc. Drept aceea minunându-ne de înţelep- 
ciunea ta, zicem: 

Bucură-te, mieluşeaua care ai alergat către Hristos, Păstorul Bisericilor; 

Bucură-te, oaie cuvântătoare care ai urmat Mântuitorului lisus Hristos; 

Bucură-te, porumbiţă care grabnic ai zburat din gunoiul bogățiilor lumești; 
Bucură-te, albină care ai adunat mierea cu care pe noi ne îndulceşti; 

Bucură-te, privighetoare care pe noi ne îndulceşti prin glasul cântărilor tale; 
Bucură-te, trâmbiţă mult răsunătoare, care ai chemat săracii spre milele tale; 
Bucură-te, corabie care pluteşti asupra valurilor lumești; 

Bucură-te, anghiră tare, care opreşti taberele năvălirilor drăceşti; 

Bucură-te, cetate care aperi pe cei buni şi binecredincioşi; 

Bucură-te, casă de adăpostire celor neputincioşi; 

Bucură-te, darnică miluitoare a văduvelor şi a sărmanilor; 

Bucură-te, ajutătoarea tuturor arhiereilor; 

Bucură-te, Olimpiada, mireasa lui Hristos, cea prea frumoasă! 


Condacul 5 
Stea luminoasă, dăruită de la Sfântul Duh, a strălucit în inima ta, fecioară Olim- 
piada prea fericită, când împăratul mâniindu-se asupra ta, a poruncit eparhului 

cetăţii ca pe toată averea bogăției tale să o ia în stăpânirea sa, lucru pentru care nu 
te-ai mâhnit, ci cu bucurie mare i-ai mulțumit că te-a uşurat de sarcina bogăției 
pământeşti, încât cu înlesnire să cauţi la cele cereşti şi fără de împiedicare să cânţi 
lui Hristos: Aliluia! 


Icosul 5 

Văzând numărul pruncilor celor ce boleau de tot felul de neputinţe că se vindecau 
prin rugăciuni, mulți alergau cu lacrimi către locuinţa ta, prea fericită Eupraxia, ce- 
rând tămăduire şi, luându-şi sănătoşi pe copiii lor, se întorceau cu bucurie şi strigau 
ție unele ca acestea: 

Bucură-te, deschiderea urechilor auzului, celui din naştere surd; 

Bucură-te, bună grăire şi dezlegare a limbii celui mut; 

Bucură-te, a mâinilor slăbănoage însănătoşire; 

Bucură-te, a picioarelor copilului olog grabnică alergare: 

Bucură-te, a maicii scârbite pentru copilul cel bolnav, mare bucurie; 

Bucură-te a «copilului neputincios» multă vioiciune; 

Bucură-te, a femeii ce se îndrăcea, izbăvire; 

Bucură-te, tămăduirea femeii Ghermana, ce venea de la cea îndrăcită; 

Bucură-te, izgonirea diavolilor ce locuiau în acea femeie; 

Bucură-te, că de acea minune toate surorile se mirau; 

Bucură-te, ceea ce cu toiagul egumenei Teodula, pe diavol îl goneai; 

Bucură-te, că sub acelaşi toiag minunile tale le ascundeai; 

Bucură-te, Eupraxia, mireasa lui Hristos cea prea înţeleaptă! 


Condacul 6 

Mărturisind, prea înţeleaptă Eupraxia, cuvioasei lulia ispitirea diavoleştii bântuiri 
ce în somn îţi adusese vicleanul, ai primit bunele ei sfătuiri şi grabnic ai spus asu- 
pririle diavolului, către egumenă, de la care luând povăţuire, prin post şi rugăciune, 
al ruşinat pe ispititorul ca pe un bârfitor, arătând că nu ştia să cânte ca la început lui 
Dumnezeu: Aliluia! 


Icosul 6 

Strălucind cu frumuseţea şi cu cinstita vieţuire prin lucrarea faptelor bune cu- 
vioasă Olimpiada, ai făcut a se minuna de petrecerea ta nu numai pe arhierei, ci şi 
pe prea sfințitul patriarh Nectarie, de către care cinstită ai fost prin bisericească 
slujire a diaconiei, în care cu cuvioşie slujind, vrednică te-ai făcut a fi privitoare 
tainelor dumnezeieşti. Drept aceea, te rugăm primeşte de la noi aceste cântări: 
Bucură-te, a doua Ana, văduvă duhovnicească şi a nou legi; 

Bucură-te, că necontenit ai strălucit la slujba bisericească; 

Bucură-te, că toata viaţa ta ai petrecut-o în neprihănire; 

Bucură-te, că de Teofil, patriarhul Alexandriei ai fost nedreptăţită; 
Bucură-te, a Samariteanului din Evanghelie, următoare adevărată; 
Bucură-te, a bărbaţilor celor sfinți primitoare; 

Bucură-te, că îi izbăveşti îndată din nevoi pe toţi bolnavii ce nu au unde a-şi pleca 
capul; 

Bucură-te, a nevoilor acelora ajutătoare; 

Bucură-te, că toată bogăţia ta ai împărțit-o săracilor; 

Bucură-te, că şi Hristos pentru aceasta în lăcaşurile cele cereşti te-a primit; 
Bucură-te, lucrătoarea înaltelor fapte bune; 

Bucură-te, că prin acelea ne îndulceşti pe noi ca şi cu nişte lapte; 
Bucură-te, Olimpiada, mireasa lui Hristos, cea prea frumoasă! 


Condacul 7 

Vrând văzuţii vrăjmaşi a goni de pe scaunul patriarhal al Constantinopolului pe 
arhiereul lui Hristos, loan Hrisostom, tu plângere şi multe lacrimi ai vărsat, pentru 
aceasta fericită Olimpiada, împreună cu Pentadia, cu Procla şi cu Salvina, ascul- 
tând învăţăturile lui din epistole şi mirându-vă de înţelepciunea mângâietoarelor lui 
cuvinte, pomenire aţi făcut pentru el în rugăciunile voastre, strigând lui Dumnezeu: 
Aliluia! 


Icosul 7 

Arătatu-s-a în vedenie în vis egumenei Teodula, tatăl tău Antigon, fiind în slavă 
mare, stând înaintea lui Hristos şi rugându-L pe EI să poruncească maicii tale, feri- 
cita Eupraxia, a lăsa cele pământeşti şi a se muta în lăcaşurile cele veşnice şi 
vestindu-i-se vedenia, nu numai că nu s-a tulburat, ci şi foarte mult s-a bucurat, şi 
îndată chemându-te pe tine, fiica sa cea iubită, ca o maică bună te învăţa, sfă- 
tuindu-te de cele folositoare sufletului. Iar tu, ca una ce parcă nu erai de 12 ani, ci 
ca o desăvârşită, cu dragoste ascultai învăţăturile ei, drept aceea minunându-ne de 
înţelepciunea ta, strigăm: 

Bucură-te, fiică bună, care ai ascultat învăţăturile maicii tale; 

Bucură-te, floare bine mirositoare, care ne veseleşti prin miresmele tale; 

Bucură-te, narcisă, care rupându-te îndată şi lăcrimezi; 

Bucură-te, ascultătoare pură, care toate învaţăturile maicii tale le urmezi; 
Bucură-te, garoafă cu bună mirosire; 

Bucură-te, tablă care ne arăţi buna tâlcuire; 

Bucură-te, mieluşeaua Bunului Păstor; 

Bucură-te, că duhul tău stă în mâna lui ca un inel prea frumos; 

Bucură-te, vioară bine acordată şi frumos răsunătoare; 

Bucură-te, năstrapă care ne adapi pe noi cu băutura înţelegătoare; 

Bucură-te, oglindă care arăţi curat lucrarea faptelor bune; 

Bucură-te, podoaba cinului călugăresc care alergi pe calea faptelor bune; 
Bucură-te, Eupraxia, mireasa lui Hristos cea prea înţeleaptă! 


Condacul 8 

Văzând înstrăinarea maicii tale iubite, prea înţeleaptă Eupraxia, te-ai înstrăinat 
îndată de toate cele lumești şi ai privit cu ochii minţii la cele cereşti şi spre toate 
faptele cele bune te-ai nevoit, spre care înaripându-te grabnic ai zburat către ele, 
spre înălțimea cereştilor lăcaşuri, unde acum te veseleşti împreună cu fecioarele 
cele înțelepte şi auzi pe cei ce cântă: Aliluia! 


Icosul 8 

Cu totul supunându-te învățăturilor arhiereilor lui Hristos, fericită Olimipiada, cu 
osârdie ai urmat sfaturile Sfântului loan Hrisostom şi nu te-ai depărtat de la slujirea 
Bisericii, ci cu dragoste ai primit năpăstuirea eparhului ce a pus foc spre arderea 
cetăţii patriarhale, la care tu ai răspuns prin a da dar de aur spre împodobirea 
Bisericii lui Hristos, iar lăsând tu Constantinopolul ai plecat la Cizic, ca să dai loc 
mâniei vrăjmaşilor celor ce te năpăstuiau; deci, şi nouă celor ce te rugăm pe tine, 
întinde-ne mână de ajutor ca să strigăm: 

Bucură-te, a văzuţilor vrăjmaşi iertare; 

Bucură-te, a năpăstuiților îndreptare; 

Bucură-te, ajutătoarea celor lipsiţi; 

Bucură-te, odihnitoarea celor osteniţi; 

Bucură-te, îmbrăcămintea celor goi; 

Bucură-te, ocrotitoarea celor străini; 

Bucură-te, împodobitoarea Bisericilor; 

Bucură-te, podoaba arhiereilor; 

Bucură-te, a multor nevoi pătimitoare; 

Bucură-te, a diavolilor izgonitoare; 

Bucură-te, că ai primit mângâiere în surghiun de la loan Hrisostom; 

Bucură-te, că în Nicomidia multe chinuri ai suferit; 

Bucură-te, Olimpiada, mireasa lui Hristos cea prea frumoasă! 


Condacul 9 

Toată frumuseţea trupului ai trecut-o cu vederea, prea cuvioasă Olimpiada, slava şi 
bogăţia întru nimic socotindu-le, te-ai înaripat întru credinţă iar mintea, lepădând 
toate cele lumești, către cele cereşti ai îndreptat-o, unde acum, nu ca prin oglindă, 
ci învederat priveşti cele ce ai dorit, şi pentru aceasta auzi de la toți: Aliluia! 


Icosul 9 

Ritoricească laudă de ţi-am aduce, prea cuvioasă Eupraxia, tot n-am putea după 
cuviinţă a te lăuda pe tine, căci rămânem fără de glas numai aducându-ne aminte 
de ostenelile tale cele mai presus de minte şi de firea femeiască, de care minu- 
nându-ne aşa strigăm: 

Bucură-te, ceea ce te-ai înarmat cu postirea mai mult de 40 de zile; 

Bucură-te, că şi pietrele le-ai mutat deşi erau destul de mari, peste a ta fire; 
Bucură-te, că prin luha ai primit vestirea mergerii tale către cele cereşti; 

Bucură-te, că prin aducerea veştii sale, tu îndată ai scăpat de valurile vieţii; 
Bucură-te, că prin cuvintele: "Doamne Iisuse Hristoase ajută-mi mie”, din fântâna 
cea adâncă, sănătoasă ai ieşit; 

Bucură-te, că prin pomenirea numelui lisus, întru toate pe diavol ai batjocorit; 
Bucură-te, că împotriva diavoleştii lucrări, cu două vase, apă aduceai; 

Bucură-te, că şi spre slujba bucătăriei cu securea lemne tăiai,; 

Bucură-te, că tăindu-ţi glezna, mult sânge a curs; 

Bucură-te, că şi lemnele tăiate în braţe le-ai dus; 

Bucură-te, că şi de pe trepte cu lemnele căzând, rană la ochi ai suferit; 

Bucură-te, că şi vasul cu apă clocotită vărsându-se pe faţa ta, nu te-a opărit; 
Bucură-te, Eupraxia, mireasa lui Hristos cea prea înţeleaptă! 


Condacul 10 

Vrând Mântuitorul să tămăduiască sufletele şi trupurile celor munciţi de duhurile 
necurate, încă din viaţa aceasta te-a proslăvit pe tine, fericită Eupraxia, cu lucrarea 
minunilor, drept aceea prin rugăciunile tale, diavolii se izgoneau, bolnavii se vin- 
decau, ologii mergeau, surzii auzeau, orbii vedeau, iar muţii grăiau curat, pentru 
care împreună cu noi strigă lui Dumnezeu: Aliluia! 


Icosul 10 

Zid tare şi Cetate de scăpare tuturor celor ce aleargă la mila şi ajutorul tău, te-ai 
arătat fericită Olimpiada, nu numai celor credincioşi, ci şi clevetitorilor şi învrăj- 
bitorilor, faceri de bine le-ai dat, următoare făcându-te Evangheliei lui Hristos, 
Celui ce n-a venit să cheme numai pe cei drepţi, ci şi pe păcătoşi spre pocăință, 
pentru care cântăm: 

Bucură-te, maică prea cuvioasă care eşti cu duhovnicească dragoste împodobită; 
Bucură-te, ajutătoare a tuturor celor ce au inima scârbită; 

Bucură-te, că mutându-te către Domnul, în vis episcopului Nicomidiei, te-ai arătat; 
Bucură-te, că tu însăţi l-ai învăţat pe acel episcop despre înmormântarea trupului 
tău: 

Bucură-te, că în raclă de lemn, trupul ai voit a sta; 

Bucură-te, că, în mare, racla ta, ai cerut a se arunca; 

Bucură-te, că marea cu valurile ei în lacul Brohti te-a adus; 

Bucură-te, că în Biserica Sfântului apostol Toma, trupul tău a fost pus; 

Bucură-te, că după mulţi ani, trupul tău de barbari din nou a fost aruncat în valuri; 
Bucură-te, că trupul tău a însângerat apele mării din acel loc; 

Bucură-te, că prin această minune, noi de pătimirea ta ne-am înștiințat; 

Bucură-te, că şi tu pe noi de tămăduirea a tot felul de boli ne-ai îndestulat; 
Bucură-te, Olimpiada, mireasa lui Hristos cea prea frumoasă! 


Condacul 11 

Împăratul împăraţilor împodobind cu darul facerii de minuni sfintele tale moaște, 
cuvioasă Olimpiada, nu numai pentru bolnavii ce ţi se închină, ci şi pentru noi toţi, 
ce sărutăm cu dragoste sfintele tale moaşte, ca ceea ce ai îndrăznire la Hristos, 
Stăpânul tuturor, fă rugăciuni, ca să fim păziţi în viaţa aceasta şi sănătate trupească 
să ne dăruiască, iar în cea viitoare mântuirea sufletească să dobândim ca să cântăm: 
Aliluia! 


Icosul 11 

Făclie mult luminoasă ai strălucit în inima tuturor surorilor, când, de către egu- 
menă, prin lulia, au fost chemate spre cea mai de pe urmă sărutare a ta, fericită 
Eupraxia, la care degrabă adunându-se toate, te plângeau rugându-te a le pomeni în 
rugăciunile tale, iar mai pe urmă, venind şi cea tămăduită de tine, de la muncirea 
diavolească, plângând cu lacrimi a strigat: 

Bucură-te, maică mult milostivă, ceea ce m-ai izbăvit de diavolul cel prea cumplit; 
Bucură-te, prea cuvioasă, ceea ce pentru mine mult te-ai ostenit şi ai postit; 
Bucură-te, izvor plin de vindecări al celor neputincioşi; 

Bucură-te, fierbinte rugătoare către Domnul al celor binecredincioşi; 

Bucură-te, plângerea cea jalnică a tuturor surorilor; 

Bucură-te, că treci prin moarte, către desfătarea cea negrăită; 

Bucură-te, că îngerii îți primesc sufletul din materia cea mult postită; 

Bucură-te, ceea ce Împărăţia Cerurilor acum ai dobândit-o; 

Bucură-te, ceea ce veşnicii bucurii acum te-ai învrednicit; 

Bucură-te, că primeşti cununa nevoinţelor, cea mult înflorită; 

Bucură-te, că acum dănţuieşti la nunta Mirelui tău cea nesfârşită; 

Bucură-te, Eupraxia, mireasa lui Hristos cea prea înţeleaptă! 


Condacul 12 

Vrând cerescul împărat a răsplăti cu harurile Sale cele nenumărate, ostenelile ne- 
voinţelor tale, prea cuvioasă Eupraxia, n-a zăbovit a te dezlega de îmbrăcămintea 
materiei stricăcioase, ci grabnic te-a chemat către cereasca Sa împărăție, unde 
acum te veseleşti împreună cu fecioarele înțelepte, cântând aşa: Aliluia! 

Icosul 12 

Lăudând şi cinstind mutarea ta cea către Dumnezeu, prea cuvioasă Olimpiada, pe 
care în surghiun fiind ai primit-o, cântăm şi minunata înotare a moaştelor tale în 
mare, prin care ne-am învăţat a striga către tine aşa: 

Bucură-te, călătoarea cea minunată către patria ta, Constantinopol; 

Bucură-te, că pe mâinile prezbiterului loan ai voit a te purta; 

Bucură-te, că după 200 de ani din moaştele tale sânge a curs; 

Bucură-te, că pătimirea ta prin oasele cele uscate cu izvorârea sângelui nu s-a 
ascuns; 

Bucură-te, că iar la mănăstirea cea zidită de tine ai venit; 

Bucură-te, că pe fecioarele mănăstirii prin aducerea moaştelor tale le-ai veselit; 
Bucură-te, că multe tămăduiri bolnavilor ai dăruit; 

Bucură-te, că multă evlavie credincioşilor ai lăsat; 

Bucură-te, că plata milostivirilor tale la cer o ai învistierit; 

Bucură-te, că veseliei celei veşnice te-ai învrednicit; 

Bucură-te, vindecătoarea trupurilor celor săraci; 

Bucură-te, câstigătoarea bogățiilor cereşti; 

Bucură-te, Olimpiada, mireasa lui Hristos cea prea frumoasă! 


Condacul 13 (de trei ori) 

O, prea cuvioaselor maici Olimpiada şi Eupraxia, ne rugăm vouă acum, să primiți 
de la noi smeriţii această mică şi nevrednică alcătuită cântare şi faceţi rugăciuni 
pentru noi, ca şi noi să fim urmaşii vieţii voastre şi să cântăm cu dragoste: Aliluia! 


Se spune iarăşi: 


Icosul 1 

Îngereştile cete din cer s-au bucurat văzându-te împodobită cu fecioria, prea înţe- 
leaptă Eupraxia, iar noi oamenii pe pământ minunându-ne de bunul neam al 
sufletului tău, cântăm ţie unele ca acestea: 

Bucură-te, Eupraxia cea frumoasă şi de neam împărătesc; 

Bucură-te, că pruncă în vârstă de cinci ani, după lege te-ai logodit; 

Bucură-te, că dulceaţa logodnicului tău nu o ai cunoscut; 

Bucură-te că tatăl şi mama ta, după naşterea ta în curăţie au petrecut; 

Bucură-te, că Hristos pentru EI logodnică te-a primit; 

Bucură-te, că hora fecioarelor s-a bucurat de logodirea ta cu Hristos; 

Bucură-te, că mulțimea diavolilor s-a biruit de a ta multă postire; 

Bucură-te, că prin drumul smereniei înspre Hristos ai călătorit; 

Bucură-te, că prin multă nevoinţă pe satana l-ai biruit; 

Bucură-te, că acum dănţuieșşti cu înţeleptele fecioare în hora lor cerească; 

Bucură-te, că în ceruri cu desfătarea celor negrăite te veseleşti; 
Bucură-te, Eupraxia, mireasa lui Hristos cea prea înţeleaptă! 


Condacul 1 

Toată limba să se mişte către lauda fecioarelor şi tot graiul omenesc cântări să alcă- 
tuiască celor ce din tinereţe luându-și crucea pe umeri, către Hristos au alergat şi 
poruncile Lui cu osârdie le-au urmat, şi toată bogăţia pământească defăimând-o au 
căutat numai pe cea cerească, iar noi cântându-le strigăm: Aliluia! 

Sfântul Nicolae Velimirovici - Proloagele de la Ohrida - Pomenirea Sfintei 
Olimpiada, diaconița 


i 


Sfânta Olimpiada, diaconiţa s-a născut la Constantinopol dintr-o familie imperială. 
Tatăl ei, Anysius Secundus, a fost senator, iar mama ei a fost fiica vestitului ari- 
stocrat Evlavie, care este menţionat în viaţa Sfântului Nicolae, făcătorul de minuni. 


Ajungând la vârsta cuvenită, Olimpiada a fost logodită după un bărbat nobil din 
lumea ei, care a murit însă mai înainte ca să aibă loc cununia. 


Împăratul şi unele persoane din cercurile imperiale au încercat zadarnic să o 
silească pe Olimpiada să contracteze o altă căsătorie. Ea nu a mai voit deloc acea- 
sta, ci s-a dedicat pe sine cu totul vieţii celei plăcute lui Dumnezeu, jertfind puru- 
rea imensele ei averi şi proprietăţi în scopul propăşirii bisericilor, mânăstirilor şi 
miluirii săracilor. 


Ea a slujit ca diaconiţă a Bisericii în timpul patriarhului Nectarie şi mai apoi, al 
Sfântului loan Gură de Aur. Când Sfântul loan Gură de Aur a fost osândit la uci- 

dere în exil, el a sfătuit-o pe Olimpiada să rămână în Biserică, slujind-o ca şi mai 
înainte, indiferent cine avea să fie ridicat patriarh în locul lui. 


Dar de îndată ce Sfântul Gură de Aur a fost izgonit din Biserica lui, a izbucnit un 
incendiu cumplit care a ars biserica şi multe clădiri oficiale din capitala imperială. 
Duşmanii Sfântului loan Gură de Aur au acuzat-o pe nobila şi Sfânta Olimpiada 
cum că ea ar fi fost inițiatoarea incendiului. Olimpiada a fost surghiunită de la 
Constantinopol la Nicomidia, unde a murit în anul 410. 


Ea a cerut prin testament ca după moarte trupul ei să fie pecetluit într-un sicriu şi 
aruncat în mare, astfel încât să îl poarte valurile la malul pe care îl va voi Dumne- 
zeu. Sicriul a fost aruncat la mal în cetatea Vrochthoi, unde se afla o biserică 
închinată Sfântului apostol Toma. De-a lungul veacurilor sfintele ei moaşte au avut 
puterea lucrării de mari minuni. 


Din exilul său Sfântul loan Gură de Aur a trimis diaconiţei sale, exilate şi ea, minu- 
nate şi memorabile scrisori care mângâie şi astăzi pe toţi cei care suferă prigoniri 
pentru dragostea dreptăţii lui Dumnezeu. Printre altele, Sfântul Ioan Gură de Aur 
a scris: «Acum Sunt fericit, nu doar pentru că tu ai scăpat de boală, cât mai ales 
pentru că înduri cu nobleţe şi curaj toate suferinţele, pe care le numeşti lucruri 
de nimic; aceasta este într-adevăr caracteristica sufletului puternic, acestea sunt 
cu adevărat roadele adevăratei vitejii. Căci nu numai că înduri cu curaj neno- 
rocirea, dar nici măcar nu o bagi de seamă atunci când vine şi fără nici un efort 
deosebit, fără tulburare şi fără chin, tu nici măcar nu o comunici celor care sunt 


cu tine, ci o calci în picioare şi te bucuri în tăcere. Aceasta este dovada celei mai 
mari înţelepciuni.» (Scrisoarea a VI-a). 

Sfântul Nicolae Velimirovici - Proloagele de la Ohrida — Pomenirea Sfintei 
cuvioasei maicii noastre Eupraxia, fecioara 


Eupraxia a fost fiica lui Antigonus, un mare aristocrat din Constantinopol, rudă a 
împăratului Teodosie cel mare. Ea şi maica ei, rămasă văduvă de tânără, s-au să- 
lăşluit după moartea lui Antigonus în Egipt. Acolo ele au cercetat mânăstirile, au 
miluit din belşug săracii şi s-au rugat pururea lui Dumnezeu. 


La dorinţa statornică a copilei Eupraxia, aceasta, în vârstă de numai şapte ani fiind, 
a fost tunsă în monahism într-o mânăstire de fecioare, condusă de o stareță îmbu- 
nătățită. 

Cu cât înainta în vârstă, cu atât lua asupra ei mai aspre nevoinţe monahiceşti. 


Ea a postit odată timp de patruzeci de zile, neîntrerupt, asemenea Domnului nostru 
şi asemenea stareţei el. 

Ea s-a săvârşit către Domnul în anul 413, în al treizecilea an al vieţii ei. Ea a fost şi 
din timpul vieţii covârşită de harul Duhului Sfânt, căci primise de la Domnul pute- 
rea facerii de minuni, prin care a vindecat mulți oameni de boli cumplite. 

